Kyk: ’n Inbraak? Tieners ‘gefoeter met pype’ | Netwerk24
Kyk: ’n Inbraak? Tieners ‘gefoeter met pype’
Deur Hendrik Hancke
As my kind droogmaak, sluit hom toe. As jy bang is hy hardloop weg voor die polisie kom, bind hom vas, maar jy kan nie ’n kind so in die hospitaal inslaan nie, dis nie reg nie.”Aan die woord is ­Abelia Eloff (39), wie se seun die afgelope week saam met ’n minderjarige vriend betrap is toe hulle na bewering by ’n kleinhoewe buite Heidelberg in Gauteng ingebreek het.Migael Coetzer (19) en die 17-jarige vriend word in die Thelle Mogoerane-hospitaal in Vosloorus behandel nadat hulle Maandag in die hande van ’n boendoehof beland het.Coetzer het by sy pa op Heidelberg gekuier toe hy en die vriend besluit het om op ’n nabygeleë kleinhoewe te gaan “plat­annas vang”. “Die een sê hulle wou die ­geiser steel, die volgende een sê dit was ’n waterpomp en nou hoor ek dit was sommer ’n hele sak gesteelde goed, maar waar is die bewyse of die polisiesaak?” sê Eloff.Musa Tshabalala (42), die eienaar van die huis, sê hy het Maandag twee kinders op sy kleinhoewe gaan aflaai waar hy met bouwerk besig is.“Hulle het my amper dadelik gebel en gesê daar is vreemdelinge in my huis se dak,” sê Tshabalala. Hy het hom soontoe gehaas en in die huis op twee sakke koperkabels afgekom.Die 19-jarige Migael Coetzer is Maandag deur omstanders aangerand nadat hy en ’n vriend na bewering by ’n kleinhoewe ingebreek het.Foto: Heidelberg/Nigel Heraut“Ek het by my hek omtrent vyf vreemde mans gekry en hulle het gesê daar is inbrekers in my huis. “Hulle het saam met my gegaan vir ingeval die inbrekers gewapen was.”Tshabalala het die polisie gebel terwyl die vreemdelinge die seuns probeer oorreed het om uit die plafon te klim.“Die twee seuns het die mense met stukke pyp en dinge begin gooi. Die volgende oomblik spring die jonger een met ’n hamer uit die dak en begin swaai. “Toe is daar chaos.”Eloff het Donderdag gesê haar seun se bekkenbeen is geskuif en die ander het bloeding op die brein van die houe.“My seun en sy vriend is amper doodgeslaan. Hulle is met ’n graaf en ysterpype gefoeter. Aangerand: Coetzer en sy minderjarige vriend word deur noodwerkers gehelp.Foto: Heidelberg/Nigel Heraut“As dit nie vir ’n onbekende was wat op die toneel aangekom het en tussenbeide gekom het nie, sou my kind nie vandag gelewe het nie. Hy was reeds vasgebind en agter op die mense se bakkie. Hulle was op pad om hom te gaan necklace!”“Aikôna,” sê Tshabalala.“Die jongste seun het erken hy het in Desember my waterpomp ook gesteel. Hy sou ons gaan wys het waar dit weggesteek is, maar die mense het ons gekeer.”’n Voorlopige dossier is aangelê om die aanrandingsaak te ondersoek, het kol. Barry Mashaba, bevelvoerder van Heidelberg se polisie, gesê. Tshabalala sê hy het met die pa van een van die kwaaddoeners ooreengekom dat nie een van die twee met regstappe sal voortgaan nie.Eloff is Vrydag deur die Heidelbergse polisie gevra om ’n verklaring af te lê sodat ’n klag van aanranding met die doel om ernstig te beseer aanhangig gemaak kan word.
Vrou erg aangerand met ‘gholfstok’
Man gevonnis nadat hy polisielid met skêr steek